KOMISIJOS REGLAMENTAS (EB) Nr. 884/2005
2005 m. birželio 10 d.
nustatantis Komisijos vykdomų patikrinimų laivybos apsaugos srityje tvarką
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. kovo 31 d. Europos Parlamento ir Tarybos reglamentą (EB) Nr. 725/2004 dėl laivų ir uostų įrenginių apsaugos stiprinimo (1), ypač į jo 9 straipsnio 4 dalį,
kadangi:
(1)
Siekdama stebėti, kaip valstybės narės taiko Reglamentą (EB) Nr. 725/2004, Komisija turėtų pradėti vykdyti patikrinimus, praėjus šešiems mėnesiams nuo to reglamento įsigaliojimo. Komisijos prižiūrimi patikrinimai yra būtini siekiant patikrinti nacionalinių kokybės kontrolės sistemų ir laivybos apsaugos priemonių, procedūrų ir struktūrų veiksmingumą.
(2)
Reglamentu (EB) Nr. 1406/2002 (2) įsteigta Europos jūrų saugumo agentūra turėtų teikti Komisijai techninę pagalbą, pastarajai vykdant patikrinimus laivuose, atitinkamose kompanijose ir pripažintose apsaugos organizacijose.
(3)
Komisija turėtų suderinti su valstybėmis narėmis jos vykdomų patikrinimų tvarkaraštį ir pasirengimą patikrinimams. Jos patikrinimų grupėms turėtų būti suteikta galimybė pasinaudoti kvalifikuotais nacionaliniais inspektoriais, jei jie gali dalyvauti patikrinimuose.
(4)
Komisijos vykdomi patikrinimai turėtų būti atliekami nustatyta tvarka, įskaitant tipinę metodologiją.
(5)
Su patikrinimais susijusi diskretiška informacija turėtų būti laikoma slapta informacija.
(6)
Šiame reglamente numatytos priemonės atitinka Reglamento (EB) Nr. 725/2004 11 straipsnio 1 dalimi įkurto komiteto nuomonę,
PRIĖMĖ ŠĮ REGLAMENTĄ:
I SKYRIUS
REGULIAVIMO DALYKAS IR SĄVOKŲ APIBRĖŽIMAI
1 straipsnis
Reguliavimo dalykas
Šiuo reglamentu nustatoma Komisijos vykdomų patikrinimų, skirtų stebėti, kaip taikomas Reglamentas (EB) Nr. 725/2004 kiekvienos valstybės narės lygiu kiekviename atskirame uoste ir atitinkamose kompanijose, tvarka.
Patikrinimai vykdomi skaidriai, veiksmingai, suderintai ir nuosekliai.
2 straipsnis
Sąvokų apibrėžimai
Šiame reglamente taikomi tokie apibrėžimai:
1)
„Komisijos vykdomas patikrinimas“ - tai Komisijos inspektorių atliekamas nacionalinių laivybos apsaugos kokybės kontrolės sistemų, priemonių, procedūrų ir struktūrų tikrinimas siekiant nustatyti, kaip laikomasi Reglamento (EB) Nr. 725/2004 nuostatų;
2)
„Komisijos inspektorius“ - tai Komisijos pasamdytas ir 7 straipsnyje nustatytus kriterijus atitinkantis asmuo arba Europos jūrų saugumo agentūros pasamdytas asmuo ar nacionalinis inspektorius, Komisijos įgaliotas dalyvauti jos vykdomuose patikrinimuose;
3)
„nacionalinis inspektorius“ - tai valstybės narės pasamdytas laivybos apsaugos inspektorius, turintis kvalifikaciją, atitinkančią valstybės narės reikalavimus;
4)
„Komitetas“ - tai Reglamento (EB) Nr. 725/2004 11 straipsnio 1 dalimi įkurtas komitetas;
5)
„objektyvūs įrodymai“ - tai su apsauga arba Reglamente (EB) Nr. 725/2004 nurodyto reikalavimo įgyvendinimu susijusi kiekybinė ar kokybinė informacija, įrašai ar išvados, pagrįsti stebėjimu, matavimais ar bandymais, kurie gali būti patikrinti;
6)
„pastaba“ - tai Komisijos vykdomo patikrinimo metu padaryta išvada, pagrįsta objektyviais įrodymais;
7)
„neatitikimas“ - tai padėtis, kurioje objektyviais įrodymais yra patvirtinamas Reglamente (EB) Nr. 725/2004 nustatytų reikalavimų neįvykdymas, reikalaujantis korekcinių veiksmų;
8)
„didelis neatitikimas“ - tai laivybos apsaugai rimtą grėsmę keliantis aiškus nukrypimas, kuris reikalauja skubių korekcinių veiksmų ir apima nevisiškai veiksmingą ir sistemingą Reglamente (EB) Nr. 725/2004 nustatytų reikalavimų įgyvendinimą;
9)
„laivybos apsaugos ryšių centras“ - tai kiekvienos valstybės narės paskirta organizacija, palaikyti ryšiams su Komisija ir kitomis valstybėmis narėmis, kuri rūpinasi, stebi ir informuoja apie Reglamente (EEB) Nr. 725/2004 nurodytų laivybos apsaugos priemonių taikymą;
10)
„atitinkama kompanija“ - tai subjektas, turintis paskirti kompanijos apsaugos pareigūną, laivų apsaugos pareigūną ar uostų įrenginių apsaugos pareigūną, arba subjektas, kuris yra atsakingas už laivų apsaugos plano ar uostų įrenginių apsaugos plano įgyvendinimą, arba kurį valstybė narė paskyrė pripažinta apsaugos organizacija;
11)
„bandymas“ - tai laivybos apsaugos priemonių išbandymas, kai imituojamas bandymas atlikti neteisėtą veiksmą, siekiant patikrinti esamų apsaugos priemonių vykdymo veiksmingumą.
II SKYRIUS
BENDRIEJI REIKALAVIMAI
3 straipsnis
Valstybių narių bendradarbiavimas
Nepažeidžiant Komisijos pareigų, valstybės narės bendradarbiauja su Komisija jai atliekant patikrinimus. Toks bendradarbiavimas vyksta pasirengimo, kontrolės ir atskaitomybės etapuose.
4 straipsnis
Komisijos įgaliojimų vykdymas
1. Kiekviena valstybė narė užtikrina Komisijos inspektoriams galimybę vykdyti savo įgaliojimus tikrinant bet kurios kompetentingos institucijos, kaip numatyta Reglamente (EB) Nr. 725/2004, ir bet kurios atitinkamos kompanijos vykdomą laivybos apsaugą.
2. Kiekviena valstybė narė užtikrina, kad, gavus prašymą, Komisijos inspektoriai galėtų susipažinti su visais atitinkamais su apsauga susijusiais dokumentais, ypač su:
a)
Reglamento (EB) Nr. 725/2004 9 straipsnio 3 dalyje nurodyta nacionaline minėto reglamento įgyvendinimo programa;
b)
laivybos apsaugos ryšių centro pateiktais duomenis ir Reglamento (EB) Nr. 725/2004 9 straipsnio 4 dalyje nurodytomis kontrolinėmis ataskaitomis.
3. Komisijos inspektoriams susidūrus su sunkumais vykdant savo pareigas, atitinkamos valstybės narės bet kokiomis priemonėmis, neviršijančiomis jų teisinių įgaliojimų, padeda Komisijai iki galo atlikti užduotį.
5 straipsnis
Nacionalinių inspektorių dalyvavimas Komisijos vykdomuose patikrinimuose
1. Valstybės narės stengiasi suteikti Komisijai galimybę pasitelkti jos nacionalinius inspektorius, kurie gali dalyvauti Komisijos vykdomuose patikrinimuose, įskaitant patikrinimų parengiamuosius bei atskaitomybės etapus.
2. Nacionaliniai inspektoriai nedalyvauja Komisijos vykdomuose patikrinimuose, atliekamuose toje valstybėje narėje, kurioje jie dirba.
3. Kiekviena valstybė narė pateikia Komisijai nacionalinių inspektorių, kuriuos Komisija gali pakviesti dalyvauti Komisijos vykdomuose patikrinimuose, sąrašą.
Toks sąrašas atnaujinamas bent iki kiekvienų metų birželio mėnesio pabaigos, o pirmą kartą - per aštuonias savaites po šio reglamento įsigaliojimo dienos.
4. Komisija pateikia Komitetui 3 dalies pirmoje pastraipoje nurodytus sąrašus.
5. Jeigu Komisija mano, kad nacionalinio inspektoriaus dalyvavimas konkrečiame Komisijos vykdomame patikrinime yra būtinas, ji paprašo valstybės narės suteikti informaciją apie nacionalinių inspektorių galimybę dalyvauti tame patikrinime. Paprastai tokie prašymai pateikiami likus aštuonioms savaitėms iki patikrinimo pradžios.
6. Nacionalinių inspektorių dalyvavimo Komisijos vykdomuose patikrinimuose išlaidas pagal Bendrijos taisykles padengia Komisija.
6 straipsnis
Europos jūrų saugumo agentūros techninė pagalba Komisijos vykdomiems patikrinimams
1. Teikdama Komisijai Reglamento (EB) Nr. 1406/2002 2 straipsnio b punkto iv papunktyje nurodytą techninę pagalbą, Europos jūrų saugumo agentūra pasiūlo Komisijai techninius ekspertus, kurie gali dalyvauti Komisijos vykdomuose patikrinimuose, įskaitant patikrinimų parengiamuosius bei atskaitomybės etapus.
2. Komisija pateikia Komitetui Europos jūrų saugumo agentūros techninių ekspertų, kuriuos Komisija gali pakviesti dalyvauti savo patikrinimuose, sąrašą.
7 straipsnis
Komisijos inspektorių kvalifikacijos kriterijai ir mokymas
1. Komisijos inspektoriai turi tinkamą kvalifikaciją, įskaitant pakankamą teorinę ir praktinę patirtį laivybos apsaugos srityje. Tokią kvalifikaciją paprastai sudaro:
a)
geras laivybos apsaugos išmanymas ir žinojimas kaip apsaugos reikalavimai taikomi tikrinamai veiklai;
b)
geros, darbo metu įgytos žinios apie apsaugos technologijas ir techniką;
c)
žinios apie patikrinimų principus, tvarką ir metodus;
d)
darbo metu įgytos žinios apie tikrinamą veiklą.
2. Tam, kad galėtų dalyvauti Komisijos vykdomuose patikrinimuose, Komisijos inspektoriai turi būti sėkmingai užbaigę mokymo kursus apie tokių patikrinimų atlikimą.
Tam, kad nacionaliniai inspektoriai galėtų vykdyti Komisijos inspektorių funkcijas, jiems organizuojami mokymo kursai turi būti:
a)
akredituoti Komisijos;
b)
pradiniai ir pakartotiniai;
c)
užtikrinantys pakankamą kvalifikaciją, kuri leistų patikrinti, ar apsaugos priemonės yra įgyvendinamos pagal Reglamentą (EB) Nr. 725/2004.
3. Komisija užtikrina, kad Komisijos inspektoriai atitiktų šio straipsnio 1 ir 2 dalyse nustatytus kriterijus.
III SKYRIUS
KOMISIJOS VYKDOMŲ PATIKRINIMŲ TVARKA
8 straipsnis
Pranešimai apie patikrinimus
1. Ne mažiau kaip prieš šešias savaites Komisija praneša apie patikrinimą valstybės narės, kurios teritorijoje jis bus atliekamas, laivybos apsaugos ryšių centrui. Išimtiniais atvejais pranešimo laikotarpis gali būti sutrumpintas.
Valstybės narės imasi visų būtinų priemonių, užtikrinančių, kad pranešimas apie patikrinimą liktų konfidencialus, tam, kad nebūtų pakenkta tikrinimo procesui.
2. Laivybos apsaugos ryšių centrui yra iš anksto pranešama apie numatomo Komisijos vykdomo patikrinimo apimtį.
Jei bus tikrinami uosto įrenginiai ir patikrinimo metu toje uosto įrenginių teritorijoje esantys laivai, laivybos apsaugos ryšių centras apie tai informuojamas pranešime.
3. Laivybos apsaugos ryšių centras:
a)
apie patikrinimus informuoja atitinkamas kompetentingas institucijas valstybėje narėje, ir
b)
nurodo Komisijai tas atitinkamas kompetentingas institucijas.
4. Laivybos apsaugos ryšių centras ne mažiau kaip prieš 24 valandas iki patikrinimo pradžios praneša Komisijai kiekvieno laivo, kuris, manoma, patikrinimo metu bus 2 dalies 2 pastraipoje minimų uosto įrenginių teritorijoje, vėliavos valstybę ir TJO numerį.
5. Kai vėliavos valstybė yra valstybė narė, Komisija, jeigu įmanoma, praneša valstybės narės laivybos apsaugos ryšių centrui, kad laivas, esantis uosto įrenginių teritorijoje, gali būti tikrinamas.
6. Kai tikrinami valstybės narės uosto įrenginiai, įskaitant ir tos valstybės narės, kuri yra vėliavos valstybė, laivą, laivybos apsaugos ryšių centras susisiekia su Komisija, siekdamas patvirtinti, ar minėtas laivas patikrinimo metu bus uosto įrenginių teritorijoje.
7. Komisijos vykdomi patikrinimai atliekami globojant valstybei narei, kurios uosto įrenginių teritorijoje vykdoma kontrolė ir taikomos SOLAS konvencijos specialiųjų priemonių, skirtų pagerinti laivybos apsaugą, 9 taisyklę atitinkančios priemonės, kai:
a)
laivo vėliavos valstybė nėra valstybė narė; arba
b)
kai laivas nebuvo įtrauktas į pateiktą informaciją, remiantis 4 dalies nuostatomis.
8. Kai laivybos apsaugos ryšių centrui pateikiamas pranešimas apie patikrinimą, kartu su prašymu pateikti 4 straipsnio 2 dalyje nurodytus dokumentus taip pat gali būti pridedamas išankstinis patikrinimo klausimynas, kurį pildo atitinkama kompetentinga institucija ar institucijos.
Pranešime nurodoma data, iki kurios užpildytas klausimynas ir 4 straipsnio 2 dalyje nurodyti dokumentai turi būti pateikti Komisijai.
9 straipsnis
Pasirengimas patikrinimams
1. Komisijos inspektoriai imasi parengiamųjų veiksmų patikrinimo veiksmingumui, tikslumui ir nuoseklumui užtikrinti.
2. Komisija laivybos apsaugos ryšių centrui pateikia patikrinimą atlikti paskirtų Komisijos inspektorių pavardes ir kitą reikalingą informaciją.
3. Laivybos apsaugos ryšių centras pasirūpina, kad kiekvienam patikrinimui būtų paskirtas koordinatorius, kuris sutvarkytų planuojamo patikrinimo praktinius reikalus.
10 straipsnis
Patikrinimų vykdymas
1. Tikrinant, kaip valstybės narės laikosi Reglamente (EB) Nr. 725/2004 nustatytų laivybos apsaugos reikalavimų, taikoma tipinė metodika.
2. Valstybės narės užtikrina, kad Komisijos inspektoriai visą patikrinimo laiką būtų lydimi.
3. Kai tikrinamas uosto įrenginių teritorijoje esantis laivas, kurio vėliavos valstybė nėra valstybė narė, valstybė narė, kuriai priklauso uosto įrenginiai, užtikrina, kad tikrinimo metu Komisijos inspektorius lydėtų Reglamento (EB) Nr. 725/2004 8 straipsnio 2 dalyje nurodytos institucijos pareigūnas.
4. Komisijos inspektoriai turi nešioti asmens tapatybę patvirtinantį dokumentą, leidžiantį vykdyti patikrinimus Komisijos vardu. Valstybės narės užtikrina, kad Komisijos inspektoriai galėtų patekti į visas patikrinimui atlikti būtinas vietas.
5. Bandymas atliekamas tik iš anksto apie tai pranešus laivybos apsaugos ryšių centrui ir susitarus su juo dėl bandymo apimties ir tikslo. Laivybos apsaugos ryšių centras imasi visų būtinų koordinavimo veiksmų su atitinkama kompetentinga institucija.
6. Nepažeidžiant 11 straipsnio nuostatų, Komisijos inspektoriai, kai tai priimtina ir įmanoma, patikrinimo atlikimo vietoje pateikia neoficialią žodinę savo pastabų santrauką.
Laivybos apsaugos ryšių centras nedelsiant, prieš parengiant 11 straipsnyje nurodytą patikrinimo ataskaitą, informuojamas apie bet kokį Komisijos inspektorių nustatytą didelį neatitikimą Reglamento (EB) Nr. 725/2004 nuostatoms.
11 straipsnis
Patikrinimo ataskaita
1. Per šešias savaites nuo patikrinimo pabaigos Komisija valstybei narei pateikia patikrinimo ataskaitą.
2. Jeigu uosto įrenginių patikrinimo metu taip pat buvo tikrinamas laivas, atitinkamos patikrinimo ataskaitos dalys siunčiamos valstybei narei, kuri yra vėliavos valstybė, jei tai ne ta valstybė narė, kurioje atliktas patikrinimas.
3. Valstybė narė patikrintiems subjektams pateikia atitinkamas patikrinimo pastabas.
4. Ataskaitoje yra išsamiai pateikiamos patikrinimo pastabos, nurodant bet kokį neatitikimą ar didelį neatitikimą Reglamento (EB) Nr. 725/2004 nuostatoms.
Ataskaitoje gali būti pateikiamos rekomendacijos dėl korekcinių veiksmų.
5. Vertinant Reglamento (EB) Nr. 725/2004 įgyvendinimą, kiekvienai ataskaitos pastabai taikomi šie įvertinimai:
a)
atitinka;
b)
atitinka, tačiau pageidautini patobulinimai;
c)
neatitinka;
d)
labai neatitinka;
e)
netaikoma;
f)
nepatvirtinta.
12 straipsnis
Valstybės narės atsakymas
1. Per tris mėnesius nuo patikrinimo ataskaitos išsiuntimo valstybė narė pateikia Komisijai raštišką atsakymą dėl ataskaitoje pateiktos informacijos, kuriame:
a)
aptariamos pastabos ir rekomendacijos; ir
b)
pateikiamas veiksmų planas, kuriame nurodomos priemonės ir terminai nustatytiems trūkumams pašalinti.
2. Jeigu patikrinimo ataskaitoje nėra nustatomas neatitikimas ar didelis neatitikimas Reglamento (EB) Nr. 725/2004 nuostatams, atsakymo nereikalaujama.
13 straipsnis
Komisijos veiksmai
1. Neatitikimo ar didelio neatitikimo Reglamento (EB) Nr. 725/2004 nuostatoms atveju Komisija, gavusi valstybės narės atsakymą, gali imtis bet kokių toliau nurodytų veiksmų:
a)
pateikti komentarus valstybei narei arba pareikalauti papildomų paaiškinimų visam atsakymui ar jo daliai patikslinti;
b)
atlikti papildomą tyrimą, skirtą patikrinti, kaip atliekami korekciniai veiksmai; apie tokį papildomą tyrimą pranešama ne vėliau kaip prieš dvi savaites;
c)
pradėti pažeidimo procedūrą prieš atitinkamą valstybę narę.
2. Kai reikia atlikti papildomą laivo tyrimą, valstybė narė, kuri yra vėliavos valstybė, jeigu įmanoma, praneša Komisijai apie kitus laivo sustojimus uostuose tam, kad Komisija galėtų nuspręsti kur ir kada atlikti papildomą tyrimą.
IV SKYRIUS
BENDROSIOS IR BAIGIAMOSIOS NUOSTATOS
14 straipsnis
Diskretiška informacija
Nepažeisdama Reglamento (EB) Nr. 725/2004 13 straipsnio, Komisija laiko diskretišką su patikrinimu susijusią medžiagą slapta informacija.
15 straipsnis
Komisijos vykdomų patikrinimų programa
1. Komisija kreipiasi į Komitetą patarimo dėl patikrinimų programos įgyvendinimo prioritetų.
2. Komisija reguliariai informuoja Komitetą apie patikrinimų programos įgyvendinimą ir patikrinimų rezultatus.
16 straipsnis
Valstybių narių informavimas esant dideliam neatitikimui
Jeigu patikrinimo metu buvo nustatytas didelis neatitikimas Reglamento (EB) Nr. 725/2004 nuostatoms, turėsiantis reikšmingą poveikį visam Bendrijos laivybos apsaugos lygiui, Komisija, perdavusi atitinkamai valstybei narei patikrinimo ataskaitą, nedelsiant apie tai informuoja kitas valstybes nares.
17 straipsnis
Peržiūra
Pirmą kartą iki 2006 m. gruodžio 31 d., o vėliau - reguliariai, Komisija peržiūri patikrinimų sistemą ir, visų pirma, tos sistemos veiksmingumą.
18 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2005 m. birželio 10 d.